Burgemeester in Noordwes in hegtenis geneem | Netwerk24
Deur Arisa Janse van Rensburg 23 Oktober 2020 13:44
Kgotso Moses Khumalo word saam met Cyril Henry, 'n direkteur van die munisipaliteit, aangekla van bedrog en diefstal.
Albei het reeds in die landdroshof in Potchefstroom verskyn.
Die Valke sê in 'n verklaring die inhegtenisnemings spruit uit 'n ondersoek na 'n trustrekening.
Kgotso Khumalo, uitvoerende burgemeester van die JB Marks-munisipaliteit wat Potchefstroom en Ventersdorp bedien, vroeër op 'n ANC-plakkaat.
"Sowat R5 miljoen wat vir die munisipaliteit bestem was, is in die trustrekening betaal. Dié geld is nie aan die ouditeur-generaal verklaar nie."
Die ondersoek het ook bevind die bedrag geld is uit dié trustrekening in die beskuldigdes se private bankrekeninge inbetaal.
"Die bewering is dat fakture vervals is om dit te laat lyk of die geld gebruik is om vir dienste te betaal. In sommige gevalle is die geld na bewering aan diensverskaffers betaal vir dienste wat nooit gelewer is nie. Die verdagtes het glo daarna die geld ingevorder," lui die Valke se verklaring.
Die hofsaak is uitgestel tot 1 Desember.
"Die beskuldigdes is op waarskuwing vrygelaat en is beveel om nie hul voete naby die munisipale kantoor te sit nie en om geen getuies in die saak te kontak totdat die saak nie afgehandel is nie."